13. aprillil kohtusid karikavõistluste veerandfinaalis HÜJK Emmaste ja Sillamäe JK Kalev. Kummalisel kombel sai mõlema meeskonna jaoks selle kohtumise järel alguse kannatusterada, mis siiani visalt lõppeda ei taha. Sillamäe Kalev pole pärast seda mängu võidurõõmu tunda saanudki, kaotades järjest neli Meistriliiga kohtumist ja langedes dramaatiliselt konkurentsist ka karika poolfinaalis. Emmaste suutis paar astet madalamal läbi raskuste küll paar võitu teenida, edasi pääseti ka väikeste  karikavõistluste 1/32-finaalist, kuid pole möödunud nädalat, mil toimunud trennid ning peetud mängud pole kaasa toonud kaotusi koosseisus. Põlved, hüppeliigesed, õlad, seljad, reied, sääred, pead… Kõikvõimalikud ning -mõeldamatud kehaosad. Loodetavasti on nüüdseks madalseisu tipphetk (kaks eelmise hooaja põhitegijat ei pruugi suure tõenäosusega enam kunagi jalgpalli võistlussituatsioonis mängida) ületatud, kriitiline piir käes (üksteist mängijat ülesandmislehel) ning edaspidine toob ses vallas pigem rõõmusõnumeid.